2.

Predkladacia správa

Správu o stave a vývoji finančného trhu za 1. polrok 2007 predkladá NBS  po jej schválení Bankovou radou NBS na základe povinnosti, ktorá Národnej banke Slovenska vyplýva z §1, ods. 3, písm. e) zákona č. 747/2004 Z. z. o dohľade nad finančným trhom v znení neskorších predpisov. 

Predkladaná správa svojou štruktúrou nadväzuje na Správu o stave a vývoji finančného trhu za rok 2006.
V úvodnej časti sa správa venuje popisu a hlavným trendom vo finančnom sektore. Osobitná časť je venovaná integrovanému pohľadu na finančný sektor, kde okrem agregovaného pohľadu na sektor správa analyzuje vzťahy medzi subjektmi finančného sektora. Správa sa tiež venuje integrovanému hodnoteniu rizík finančného sektora.
Správa sa podrobnejšie zaoberá analýzou jednotlivých sektorov finančného trhu. Najväčšia pozornosť je venovaná najvýznamnejšiemu sektoru – bankovému sektoru. Okrem popisu trendov v bankovom sektore je veľká časť analýzy venovaná hodnoteniu rizík, voči ktorým sú banky vystavené.
Správa tiež popisuje vývoj v ostatných sektoroch finančného trhu. Osobitne sa venuje sektoru poisťovní, kolektívnemu investovaniu a sektoru dôchodkového sporenia. Správa sa zaoberá aj inštitúciami, ktoré vytvárajú infraštruktúru finančného sektora.

Na základe vyžiadania vlády SR boli do Správy o stave a vývoji finančného trhu za 1. polrok 2007 doplnené podrobné informácie o II. a III. pilieri dôchodkového sporenia.

Súčasťou správy sú aj podrobné údaje za finančný sektor.